b"\n_START_ARTICLE_\nWade-Gilesovo pre\xc4\x8drkovanje\n_START_PARAGRAPH_\nWade-Gilesovo pre\xc4\x8drkovanje je sistem za zapisovanje kitaj\xc5\xa1\xc4\x8dine s \xc4\x8drkami latinice. Sistem je bil v uporabi zlasti pred letom 1979, ko ga je za\xc4\x8del izpodrivati pinyin. Wade-Gilesovo transkripcijo \xc5\xa1e zdaj uporabljajo na Tajvanu in v ZDA, kjer jo imenujejo tudi romanizacija._NEWLINE_Sistem je za\xc4\x8del razvijati Thomas Francis Wade, ki je bil britanski ambasador na Kitajskem in prvi profesor kitajskega jezika na univerzi v Cambridgeu. Wade je objavil prve kitajske knjige (u\xc4\x8dbenike) v latinici leta 1867. Sistem transkripcije je pozneje dopolnil drug britanski diplomat na Kitajskem - Herbert Allen Giles.\n_START_SECTION_\nPosebnosti WG pre\xc4\x8drkovanja\n_START_PARAGRAPH_\nZa kitajsko izgovorjavo so zelo pomembni soglasniki s pridihom (ki so v evropskih jezikih redki). V WG transkripciji je pridih ozna\xc4\x8den z apostrofom in tako dobimo pare soglasnikov: p, p', t, t', k, k', ch, ch'. Soglasnike b, d in g uporablja WG transkripcija samo izjemoma - za zapis tistih (redkih) nare\xc4\x8dij, kjer je razlika med zvene\xc4\x8dimi in nezvene\xc4\x8dimi soglasniki ob\xc4\x8dutna._NEWLINE_WG pre\xc4\x8drkovanje je nekoliko nedosledna pri zapisu mehkih in trdih \xc5\xa1umnikov. Mehki in trdi \xc5\xa1 se v zapisu lo\xc4\x8dita (mehki: hs, trdi: sh), za \xc4\x8d in d\xc5\xbe pa to ne velja: Mehki in trdi \xc4\x8d se oba pi\xc5\xa1eta kot ch', mehki in trdi d\xc5\xbe pa se oba pi\xc5\xa1eta kot ch (izgovorjava je mehka, \xc4\x8de sledi i ali \xc3\xbc, oziroma trda, \xc4\x8de sledi a, e, ih, o ali u)._NEWLINE_Pri samoglasnikih velja posebej poudariti polglasni\xc5\xa1ki i, ki se v nekaterih primerih pi\xc5\xa1e kot ih, v drugih primerih pa kot u."